Diari Oficial de la Generalitat Valenciana


Sumari del DOGV 5870, del 15-10-2008 (2008/11871)

RESOLUCIÓ de 6 d'octubre de 2008, de la Direcció General d'Administració Autonòmica, per la qual es constituïx la borsa d'ocupació temporal per al nomenament de funcionaris interins, grup A, advocats de la Generalitat.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5870

Data del DOGV
:   15-10-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/11608


Data del document
:   06-10-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * administració regional
    * advocat
    * treball temporal
    * concurs administratiu

RESOLUCIÓ de 6 d'octubre de 2008, de la Direcció General d'Administració Autonòmica, per la qual es constituïx la borsa d'ocupació temporal per al nomenament de funcionaris interins, grup A, advocats de la Generalitat. [2008/11355]
L'article 5 del Text Refós de la Llei de la Funció Pública Valenciana, aprovat per Decret Legislatiu de 24 d'octubre de 1995, determina els supòsits en què pot nomenar-se personal funcionari interí per a l'exercici temporal de llocs de treball. El mateix precepte disposa que la selecció de personal es realitzarà pel sistema abreviat que s'establisca reglamentàriament.
L'article 3 de la Llei 10/2005 de 9 de desembre, va crear el Cos d'Advocats de la Generalitat, corresponent al grup A de titulació, i va determinar que l'ingrés es produirà pel sistema d'oposició lliure entre els qui es troben en possessió del títol de llicenciat en dret.
No obstant això, en l'actualitat, romanen vacants diversos llocs de treball adscrits a l'esmentat Cos, per la qual cosa, i en tant s'hi proveïsquen definitivament mitjançant els corresponents processos selectius, cal constituir una borsa de treball que permeta, quan les necessitats dels servicis ho requerisquen, la provisió provisional de llocs de treball del referit grup, sector i especialitat.
L'article 3.1 de l'Orde de 17 de gener de 2006, de la Conselleria de Justícia, Interior i Administracions Públiques, sobre la regulació de les borses d'ocupació temporal per a proveir provisionalment llocs de treball de l'administració del Consell (DOCV núm. 5184 de 25 de gener de 2006) disposa que les borses es constituiran atenent el principi d'especialitat, sector o categoria dels llocs a proveir.
En virtut d'això, i fent ús de les facultats que té conferides, esta Direcció General d'Administració Autonòmica, resol:
Primer
Convocar la constitució de la borsa d'ocupació temporal per al nomenament de funcionaris interins, grup A, Cos d'Advocats de la Generalitat a fi que, quan les necessitats del servici ho requerisquen, puguen proveir-se provisionalment llocs de treball de naturalesa funcionarial del referit grup, sector i especialitat de l'administració del Consell, de conformitat amb el que establix l'Orde de 17 de gener de 2006, de la Conselleria de Justícia, Interior i Administracions Públiques, reguladora de l'expressada matèria.
Segon
La borsa a què es referix l'apartat anterior estarà integrada pel personal que a continuació es relaciona:
1. Aspirants que hagen superat algun dels exercicis dels que constaven les proves d'accés al grup A, Cos d'Advocats de la Generalitat Valenciana, convocatòria 1/06, que no es troben en actiu en el moment de la sol·licitud en llocs de treball de la mateixa naturalesa jurídica, grup, sector i especialitat de l'administració del Consell les competències del qual en matèria de personal s'exercisquen per la Conselleria de Justícia i Administracions Públiques.
2. El personal funcionari interí cessat en llocs de les mateixes característiques als de l'especialitat convocada, així com el que resulte desplaçat o cessat com a conseqüència del procediment selectiu anteriorment mencionat, i s'ha d'acreditar en tots els supòsits la seua participació en este i, en cas contrari, no procedirà la seua inclusió en la borsa.
3. També podran formar part d'esta borsa les persones que estiguen en possessió del títol de llicenciat en dret i acrediten tres anys d'experiència professional.
Tercer
1. Per a formar part de la borsa fa falta posseir els requisits exigits en la convocatòria 1/06 de les proves selectives d'accés al grup A, Cos d'Advocats de la Generalitat Valenciana a què es fa referència en l'apartat anterior. A més, per al nomenament de funcionaris interins, s'hauran de reunir els requisits del lloc a exercir.
2. La possessió dels requisits de titulació s'acreditarà dins del termini de presentació de sol·licituds, llevat que ja consten acreditats i inscrits davant de la Direcció General d'Administració Autonòmica - Servici de Gestió de Personal -, i en este cas bastarà al·legar-los i indicar quan i a quins efectes es va presentar la documentació justificativa. La resta dels requisits exigits haurà d'acreditar-se abans del nomenament, en el termini que a este efecte es concedisca.
3. L'orde de prelació en la formació de la borsa s'obtindrà de la suma de la puntuació obtinguda d'acord amb el barem de mèrits que es desplega en l'apartat següent. En cas d'igualtat de puntuació, primarà l'obtinguda pel personal discapacitat. Si l'empat es produïx entre persones discapacitades, es triarà al de major percentatge de minusvalidesa. Si encara persistira l'empat, caldrà ajustar-se a la puntuació obtinguda en cada apartat del barem començant pel primer. De persistir l'empat, es dirimirà a favor del sol·licitant de major edat.
Quart
Els aspirants seran ordenats prenent en consideració els mèrits i situacions següents:
1. Experiència professional:
1.1. Temps de servicis prestats en llocs de treball de l'administració del Consell o alguna de les seues institucions, del mateix grup de titulació al requerit, als quals els corresponguen funcions exclusives d'assessorament en dret o de representació i defensa en juí: 0,60 punts per cada mes complet de servici en actiu.
1.2. Temps de servicis prestats en llocs de treball d'entitats vinculades i dependents de l'administració del Consell, del mateix grup de titulació al requerit, als quals corresponguen funcions exclusives d'assessorament en dret o de representació i defensa en juí: 0,40 punts per cada mes complet de servici en actiu.
1.3. Temps de servicis prestats en altres administracions públiques de caràcter territorial en llocs de treball del mateix grup de titulació al requerit als quals els corresponguen funcions exclusives d'assessorament en dret o de representació i defensa en juí: 0,35 punts per cada mes complet de servici en actiu.
1.4. Haver sigut contractat per l'administració del Consell per a la realització de funcions d'assessorament en dret o de representació i defensa en juí de la Generalitat: 0,05 punts per assumpte.
1.5. Haver exercit funcions d'assessorament en dret o de representació i defensa en juí com a advocat en el lliure exercici de la professió: 0,15 punts per cada mes complet de servici actiu.
No podran valorar-se els apartats 1.4 i 1.5 de forma concurrent sinó que només es considerarà l'apartat que s'obtinga major puntuació.
El màxim de punts a obtindre pel present apartat serà de 25 punts.
2. Proves selectives:
Per cada un dels exercicis de caràcter obligatori i eliminatori corresponents a les proves selectives per a l'ingrés en l'administració del Consell, grup A, sector administració especial, Cos d'Advocats de la Generalitat, convocatòria 1/06: 3,25 punts.
El màxim de punts a obtindre pel present apartat serà de 13 punts.
3. Valencià:
El coneixement de valencià es puntuarà d'acord amb la distribució següent:
- Certificat de coneixement oral: 0,75 punts.
- Certificat de grau elemental: 1 punt.
- Certificat de grau mitjà: 2 punts.
- Certificat de grau superior: 4 punts.
Només es computarà el certificat de major nivell.
4. Idiomes comunitaris:
Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies, o de mestre: especialitat llengües estrangeres, sempre que els dits títols no hagen sigut objecte de valoració per un altre apartat del barem.
5. Altres titulacions:
Per estar en possessió de titulació igual o superior a què donen dret a concórrer a les proves d'accés al Cos d'Advocats de la Generalitat: 1,5 punts per títol addicional expedit oficialment fins a un màxim de 3 punts.
Es requerirà, en tot cas, la presentació de totes les titulacions al·legades, inclosa la que figura com a requisit per a ingressar en la borsa, i no es pressumirà la possessió de les de nivell inferior.
6. Personal discapacitat:
- Quan el grau de minusvalidesa siga igual o superior al 33 per 100 i inferior al 65 per 100 i es tracte d'una discapacitat física, psíquica o sensorial: 5 punts.
- Quan el grau de minusvalidesa siga igual o superior al 65 per 100 si es tracta d'una discapacitat física, psíquica o sensorial: 10 punts.
7. Expedient acadèmic: es valorarà amb un màxim de 4 punts.
8. Entrevista. Es valorarà amb un màxim de 10 punts. L'entrevista es realitzarà per una Comissió de Valoració formada per funcionaris de carrera del Cos d'Advocats de la Generalitat.
Cinqué
Els mèrits que s'acaben de relacionar s'acreditaran:
1. Experiència professional: certificats oficials expedits per l'òrgan competent de l'administració corresponent.
Per al supòsit de professionals i autònoms: llicència fiscal o IAE, i certificat de col·legiació, quan siga procedent, així com certificat o vida laboral que acredite haver cotitzat a la Seguretat Social durant tot el temps que s'al·legue en el grup o grups de cotització corresponents a la categoria convocada. Quan procedisca, i en substitució dels dits documents, s'aportarà certificat oficial que acredite haver cotitzat en el Règim Especial o en la Mutualitat corresponent.
2. Proves selectives: sense perjuí que s'al·legue pels sol·licitants, es comprovarà d'ofici el nombre d'exercicis superats per cada aspirant.
3. Valencià: certificats oficials expedits o homologats per la Junta Qualificadora de Coneixements del Valencià.
4. Idiomes comunitaris: titulacions oficials expedides o homologades per l'òrgan competent. Les paperetes no serviran com a acreditació.
5. Altres titulacions: titulacions acadèmiques oficials expedides per l'òrgan competent.
6. Personal discapacitat:
- Certificat justificatiu del grau de minusvalidesa expedit per l'òrgan competent.
- Certificat de capacitats a l'efecte de demanda d'ocupació, o si fa el cas, l'acreditació d'haver-ho sol·licitat.
7. Expedient acadèmic. certificats oficials expets per l'òrgan competent de la universitat corresponent.
La documentació haurà d'anar degudament confrontada. En cas contrari, es tindrà per no presentada.
Sisé
1. Tots els aspirants hauran de presentar la sol·licitud d'inscripció i la documentació acreditativa de la possessió dels requisits de titulació i dels mèrits al·legats, si no constaren inscrits en el Registre de Personal d'esta direcció general, en el termini de 10 dies hàbils, comptats des de l'endemà de la publicació de la present resolució en el Diari Oficial de la Comunitat Valenciana, en les seus de la Conselleria de Justícia i Administracions Públiques d'Alacant, Castelló i València o en qualsevol de les oficines públiques previstes en l'article 38 de la Llei 30/1992 de Règim Jurídic de les Administracions Públiques i del Procediment Administratiu Comú.
2. La Comissió de Seguiment de les Borses d'Ocupació Temporal prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, analitzarà les sol·licituds d'inclusió que s'hagen produït i efectuarà la baremació de mèrits al·legats pels aspirants i procedirà a la seua integració en la borsa d'acord amb la puntuació obtinguda. La composició provisional d'esta es farà pública en la pàgina web de la Direcció General d'Administració Autonòmica i en els taulers d'anunci de la seu central i direccions territorials de la Conselleria de Justícia i Administracions Públiques.
3. Els aspirants disposaran d'un termini de 10 dies hàbils, a comptar des de l'endemà a la publicació del llistat provisional, per a formular les al·legacions que estimen oportunes. La Comissió de Seguiment estudiarà les al·legacions presentades i, una vegada resoltes, formularà proposta de llistat definitiu a la Direcció General d'Administració Autonòmica, la qual dictarà una resolució i ordenarà la seua publicació en els llocs indicats anteriorment.
4. Una vegada finalitzat el termini establit en el punt primer, el funcionari interí que cesse en l'administració del Consell en llocs de les mateixes característiques les competències del qual en matèria de personal s'exercisquen per la Conselleria de Justícia i Administracions Públiques, disposarà igualment de deu dies hàbils, comptats a partir de la data de la notificació, o del cessament si este fóra posterior, per a presentar davant de la Comissió de Seguiment de les Borses d'Ocupació Temporal, la sol·licitud d'inscripció en la borsa i el full d'autobaremació junt amb la documentació acreditativa dels mèrits al·legats.
Els mèrits hauran d'haver-se obtingut amb anterioritat a la finalització del termini de presentació de sol·licituds que s'obri amb la publicació de la present resolució.
El personal cessat que no present la sol·licitud d'incorporació en el termini previst s'entendrà decaigut en el seu dret.
5. La sol·licitud d'inscripció a què es referix els punts precedents, s'acompanyen com annexos I a la present resolució.
Els mèrits que no consten inscrits i que no s'acrediten del mode establit en l'apartat cinqué, no es valoraran; les titulacions acadèmiques i els mèrits inscrits i/o els acreditats hauran d'haver sigut obtinguts fins a la data de finalització del termini de presentació de sol·licituds d'inscripció.
Seté
1. L'àmbit territorial d'esta borsa d'ocupació és de caràcter provincial i la provisió de llocs, amb caràcter interí, s'efectuarà segons el que preveu l'article 3 i concordants de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses d'ocupació temporal per a proveir provisionalment llocs de treball en l'administració del Consell.
2. Sense perjuí d'allò que s'ha indicat en el punt anterior, els que estigueren interessats a poder obtindre destinació en província o províncies diferents de les del seu domicili hauran de fer-ho constar en la sol·licitud d'inscripció, havent-se de respectar l'orde de prelació segons la puntuació, amb independència de quin siga el domicili de l'aspirant.
Vuité
1. Esta resolució posa fi a la via administrativa i contra la qual cal interposar recurs de reposició, amb caràcter potestatiu, davant del mateix òrgan que l'ha dictada, en el termini d'un mes a partir de l'endemà al de la seua publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. De no recórrer en reposició i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, els interessats poden interposar recurs contenciós administratiu davant del Jutjat del Contenciós Administratiu de València, en el termini de dos mesos a comptar des de l'endemà de la publicació d'esta resolució.
3. Els citacions en els recursos contenciós administratius que se substancien contra la present resolució es realitzaran mitjançant lainserció del corresponent edicte en el Diari Oficial de la Comunitat Valenciana.
València, 6 d'octubre de 2008.- El director general d'Administració Autonòmica: Pedro Javier García Ribot.